Nog dele van Johannesburg sonder water in soeke na seunReddingspanne is steeds opsoek na Khayalethu Magadla. (Foto: Johannesburg Water/Twitter) Nog dele van Johannesburg sal sonder water sit sodat die soektog na Khayalethu Magadla, ŉ sesjarige seuntjie wat verlede week in ŉ oop mangat in Soweto geval het, kan voortduur. Johannesburg Water het Vrydag gesê dat hy die Zondi-reservoir sal isoleer om die watervlakke by die uitvloeistelsel verder te verminder. “Dit sal die reddingspanne in staat stel om meer doeltreffend met hul soektog voort te gaan.” Die Zondi-reservoir bedien dele van Tladi, Naledi, Emdeni, Moletsane, Zondi, Doornkop, Zola, Protea, Protea-Noord en ‑uitbreiding 1, Protea Glen, Jabulani, Mofolo-Noord en Jabavu met water. Watertoevoer na dié gebiede sal na verwagting teen Vrydag om middernag herstel word, maar die moontlikheid bestaan dat die isolering langer kan voortduur. Water word aan inwoners in Johannesburg verskaf. (Foto: Johannesburg Water/Twitter) Johannesburg Water het reeds spesifieke reservoirs en watertoevoer geïsoleer en rioolpype gesluit om die reddingspan te help om die pyp te deursoek. Die Doornkop-Wes-reservoir, die Chiawelo-reservoir en die Protea Glen- direkte toevoer is steeds geïsoleer en sal so bly tot verdere kennisgewing. “Alternatiewe waterverskaffing is reeds gereël en watertenks sal in al die betrokke gebiede geplaas word.” Die Lenasia Cosmos-reservoir en die Gemsbok- direkte toevoer se water- en rioolinfrastruktuur is weer oopgestel. Reddingspanne is besig om die laaste deel van die rioolpypleiding wat na die afvalwateraanleg lei, te fynkam nadat die watervlakke verder gedaal het. Tot dusver was daar nog geen teken van klein Khayalethu nie, maar dié spanne is daartoe verbind om berusting vir sy familie te bring. #KhayalethuMagadla search:The team is at the split chamber. ^NN pic.twitter.com/qxvDXrfrUg — Johannesburg Water (@JHBWater) June 24, 2022